Heger, Eduard, podpredseda vlády a minister financií SR (2021-02-04):
Ďakujem veľmi pekne pán podpredseda. Takže, vážený pán poslanec, z pohľadu Policajného zboru je kontrola dodržiavaní epidemiologických opatrení systematická, dostatočná a sú vynaložené maximálne sily a prostriedky. V súčasnej dobe je príslušníkmi Policajného zboru vykonávaný zvýšený výkon služby na miestach so zvýšenou koncentráciou osôb, či už to boli lyžiarske strediská, alebo nákupné strediská, železničné stanice, nástupištia, potraviny, drogérie, zásielkovne, odberné miesta a podobne. Je potrebné uviesť, že Policajný zbor plní podľa ustanovenia § 2 zákona Národnej rady Slovenskej republiky č. 171/1993 Z. z. o Policajnom zbore v znení neskorších predpisov okrem kontroly dodržiavania epidemiologických opatrení aj mnohé iné úlohy vyplývajúce z tohto zákona. Z tohto dôvodu nie je možné zamerať výkon služby príslušníkov Policajného zboru – a teraz, prosím, pochopte – len na kontrolu dodržiavaní epidemiologických opatrení. Príslušníci Policajného zboru spolupôsobia aj pri ochrane základných práv a slobôd, resp. pri zabezpečovaní verejného poriadku či už na miestach, kde sú zriadené mobilné odberové miesta, v ktorých sa vykonáva antigénové testovanie osôb, alebo pri vyplácaní sociálnych dávok Slovenskej pošty. V prípade akéhokoľvek porušenia v súvislosti s ochorením COVID-19, či už teda napríklad zákaz vychádzania a povinnosť nosenia rúška, izolácia povinných osôb a tak ďalej, môže príslušník Policajného zboru, ale aj príslušník obecnej polície osobe v blokovom konaní uložiť pokutu do výšky 1 000 eur. Z uvedeného vyplýva, že rovnaké oprávnenie na vykonávanie kontroly dodržiavania epidemiologických opatrení majú aj príslušníci mestskej, respektíve obecnej polície. Príslušníci Policajného zboru podľa § 84 zákona Slovenskej republiky, Slovenskej národnej rady č. 372/1990 Zb. o priestupkoch uložia na mieste spáchania priestupku pokutu v bločkovom konaní, ak je priestupok spoľahlivo zistený a obvinený z priestupku je ochotný pokutu zaplatiť. Ak nemôže páchateľ priestupku zaplatiť pokutu na mieste, vydá sa mu blok na pokutu nezaplatenú na mieste a poštový peňažný poukaz. V prípade, ak páchateľ nie je ochotný zaplatiť blokovú pokutu, príslušník Policajného zboru oznámi podozrenie zo spáchania priestupku na príslušný správny orgán, ktorý je oprávnený prejednať daný priestupok. Vážený pán poslanec, z dôvodu miestnej a vecnej príslušnosti odporúčam bližšie informácie k predmetnej veci osloviť príslušný okresný úrad alebo regionálny úrad verejného zdravotníctva, ktoré sú oprávnené prejednávať priestupky v súvislosti s COVID-19 podľa osobitného predpisu. Čo sa týka vašej otázky k priebežnému zverejňovaniu počtu vykonaných kontrol a ich výsledkov vrátane udelených sankcií, oznamujem, že dané počty sú zverejňované na týždennej báze na Facebooku polície Slovenskej republiky. A je už asi len otázka, že či to chceme aj posunúť nejako ďalej. Opäť myslím si, že toto sú veci, ktoré určite stoja za zváženie. Na druhej strane opäť majme na pamäti, že každý z nás si chce plniť aj tú bežnú prácu, ktorú musí, a, žiaľ, tie kapacity neviete zdvojnásobiť, čiže niektoré veci idú trošku pomalšie, ako by sme možno čakali. Ďakujem veľmi pekne.